Montenegros parlament

Montenegros parlament (Skupština Crne Gore) er Montenegros nasjonalforsamling og lovgivende makt. Parlamentet består av 81 representanter som blir valgt ved direkte valg av folket hvert fjerde år. Parlamentet har ett kammer.

Valgsystem 
Valgene til parlamentet holdes som forholdstallsvalg etter d'Hondts metode. Stemmerettsalderen er 18 år for montenegrinske statsborgere, forutsatt at de har bodd i landet minst 24 måneder før valget. Mennesker med alvorlige mentale sykdommer har ikke stemmerett. Sperregrensen er tre prosent.

Historie 
Parlamentets historie går tilbake til grunnloven av 1905. Det første valget ble holdt i 1906 og den første nasjonalforsamlingen møttes i Cetinje, 31. oktober 1906. Mellom 1918 og 1944 var Montenegro fratatt sin status som selvstendig stat, og hadde intet parlament. En antifascistisk folkeforsamling møttes 14. juli 1944 i Kolašin, under navnet State Anti-Fascist Council for the National Liberation of Montenegro and Boka (ZAVNO). Forsamlingen endret 15. april 1945 navnet til den montenegrinske nasjonalforsamling og 15. februar 1946 til nasjonalforsamlingen. Et valg til en grunnlovsgivende forsamling ble avholdt 3. november 1946. Denne forsamling fortsatte som et ordinært parlament til 1950.

Montenegro var etter andre verdenskrig en del av Jugoslavia. Ved denne statens oppløsning ble Montenegro en del av Den føderale republikken Jugoslavia og deretter Serbia og Montenegro (Rest-Jugoslavia). Montenegros uavhengighetsvalg ble avholdt i mai 2006 og resulterte i det endelige formelle brudd med Serbia. Serbia anerkjente Montenegro som selvstendig stat i juni 2006 og i samme måned ble staten tatt opp som FNs 192. medlemsland. Den nye grunnlovsgivende forsamling holdt sitt første møte 2. oktober 2006.

Referanser

Eksterne lenker 
 

Parlamentariske forsamlinger